Pielikums

Saldus novada domes

2024.gada 28.novembra sēdes

lēmumam (protokols Nr.14, 27.§)

**Saldus novada pašvaldības izvērtējums līdzdalības**

**SIA “SALDUS KOMUNĀLSERVISS” pamatkapitālā saglabāšanai**

Priekšnoteikumi publiskas personas līdzdalībai kapitālsabiedrībā ir noteikti Valsts pārvaldes iekārtas likuma (turpmāk – VPIL) 88.panta pirmajā daļā, proti, tiek novērsta tirgus nepilnība, radītas preces vai pakalpojumi vai pārvaldīti īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.

SIA “SALDUS KOMUNĀLSERVISS” (turpmāk – Sabiedrība) ar 2022.gada 1.jūliju apvieno sevī kādreizējos SIA “Saldus namu pārvalde”, SIA “Brocēnu siltums” un SIA “Saldus siltums”. Attiecīgi, dati par kapitālsabiedrības darbības rezultātiem tika apkopoti par 2022.gada 2.pusgadu, 2023.gadu un 2024.gada 1.ceturksni, jo pirms šī perioda tie nebija interpretējami kā Sabiedrības darbības rādītāji.

Lēmumu par visu minēto kapitālsabiedrību apvienošanu ietekmēja Administratīvi teritoriālā reforma, kad tika apvienoti Saldus novads un Brocēnu novads. Brocēnu novada pašvaldības kapitālsabiedrības SIA “Brocēnu siltums” funkcijas faktiski dublēja Saldus novada pašvaldības dibināto kapitālsabiedrību lielāko funkciju daļu un arī 2020.gadā visu minēto kapitālsabiedrību sagatavotie līdzdalības izvērtējumi, kurus, saskaņojot ar Latvijas Tirdzniecības un rūpniecības kameru un Konkurences padomi, no pašvaldības puses ir pieņemts lēmums būtiski samazināt kapitālsabiedrībām deleģēto pakalpojumu klāstu un apjomu, pašvaldībai organizējot publiskus iepirkumus.

Sabiedrības pamatkapitāls uz 2024.gada 1.jūniju reģistrēts 12 311 200,00 *euro* EUR. Kapitāla daļu turētājs 100% apmērā ir Saldus novada pašvaldība. Sabiedrības izpildinstitūcija ir valdes priekšsēdētājs.

Sabiedrība ir līdzdalībnieks sabiedrībā ar ierobežotu atbildību “Brocēnu Enerģija”. Daļu īpatsvars uzņēmumā 20.93668 %, daļu skaits 393 567.00, daļu vērtība 393 567.00 eiro.

Sabiedrības statūtos noteiktie komercdarbības veidi:

1. ūdens ieguve, attīrīšana un apgāde (36.00);

2. notekūdeņu savākšana un attīrīšana (37.00);

3. nekustamā īpašuma pārvaldīšana par atlīdzību vai uz līguma pamata (68.32);

4. tvaika piegāde un gaisa kondicionēšana (35.30);

5. ēku uzturēšanas un ekspluatācijas darbības (81.10).

Ievērojot *Pašvaldību likuma* 4.panta pirmo daļu, pašvaldības autonomās funkcijas ir organizēt iedzīvotājiem ūdensapgādes un siltumapgādes pieejamību – neatkarīgi no tā, kā īpašumā atrodas dzīvojamais fonds, kas šobrīd ir Sabiedrības pamatdarbības veidi.

Saistībā ar Sabiedrības statūtos ietvertajiem veidiem, kas saistīti ar nekustamā īpašuma pārvaldīšanu, tad faktiski tas ietver gan Saldus tirgus darbību, gan arī namu apsaimniekošanas pakalpojumu nodrošināšanu īpašnieku sabiedrību pārņemtām mājām brīvas konkurences apstākļos, piedāvājot savus pakalpojumus līdzās privātajiem komersantiem, kas nodrošina ēku pārvaldīšanas pakalpojumus novadā.

Faktiskais Sabiedrības sniegto pakalpojumu veidu uzskaitījums un katra pakalpojuma īpatsvars kopējā apgrozījumā:

Tabula Nr.1

|  |  |  |
| --- | --- | --- |
| **% no Sabiedrības kopējā apgrozījuma** | **2023** | **2024.**  **1.cet.** |
| **Ūdens ieguve, attīrīšana un apgāde** | **9,69** | **8,59** |
| **Notekūdeņu savākšana un attīrīšana** | **13,62** | **12,99** |
| **Asenizācijas pakalpojumi** | **0,68** | **0,46** |
| **Tvaika piegāde un gaisa kondicionēšana** | **56,08** | **66,59** |
| **Ēku uzturēšanas un ekspluatācijas darbības** | **1,21** | **0,68** |
| **Nekustamā īpašuma pārvaldīšana par atlīdzību vai uz līguma pamata, t.sk. Saldus tirgus** | **17,79** | **9,95** |
| **Traktortehnikas pakalpojumi** | **0,57** | **0,51** |
| **Specializētās tehnikas pakalpojumi** | **0,26** | **0,20** |
| **Pārvietojamo tualešu noma, izvešana** | **0,09** | **0,02** |

Sabiedrība atrodas dominējošā stāvoklī Saldus pilsētas un novada ūdensapgādes un siltumapgādes pārvades jomā, tādējādi ir pakļauts Konkurences likuma prasībām. Saskaņā ar Konkurences likuma 13.panta nosacījumiem jebkuram tirgus dalībniekam, kas atrodas dominējošā stāvoklī, ir aizliegts jebkādā veidā ļaunprātīgi to izmantot. Ievērojot Konkurences likuma prasības, Sabiedrība ar visiem lietotājiem slēdz ekvivalentus līgumus, neradot kādam tirgus dalībniekam labvēlīgākus vai nelabvēlīgākus nosacījumus.

Vienlaicīgi, jāmin, ka Sabiedrība nesaņem no pašvaldības kompensācijas par nodoto pakalpojumu nodrošināšanu. Izņēmums ir pašvaldības galvojumi kredītsaistībām, ja Sabiedrība ir saņēmusi atbalstu kādā no struktūrfondu programmām, lai paplašinātu novada ūdensvada vai kanalizācijas tīklus vai atjaunotu siltumapgādes tīklus un iekārtas.

Ņemot vērā ūdenssaimniecības pakalpojuma ir organizējusi ūdens un kanalizācijas, atsevišķu posmu, tīklu izbūvi un attīrīšanas iekārtu pārbūvi, galvenokārt par darbu veikšanu organizējot publiskus iepirkumus un tikai atsevišķos gadījumos darbu veikšanu uzticot Sabiedrībai.

Sabiedrības, sadarbībā ar pašvaldību, darbības rezultātā tiek paplašināts kopējo centralizēto tīklu pārklājums, kas nodrošina pašvaldības autonomo funkciju izpildi.

Pašvaldībā nav saņemta informācija par iespējamiem konkurences neitralitātes pārkāpumiem Sabiedrības darbībā attiecībā pret privāto sektoru vai arī privātā sektorā darbojošos uzņēmumu starpā.

1. **Sabiedrības pamatdarbība**

* 1. ***Siltumenerģijas ražošana, pārvade un sadale***

Sabiedrība ir reģistrēta Sabiedrisko pakalpojumu regulēšanas komisijas (turpmāk – SPRK) siltumenerģijas ražotāju reģistrā (licences Nr.SR0127), siltumenerģijas tirgotāju reģistrā (licences Nr.ST0043) un siltumenerģijas pārvades un sadales pakalpojumu sniedzēju reģistrā (licences Nr.E23066/3).

Ņemot vērā, ka siltumapgādes pakalpojumu sniegšanai ir nepieciešama izbūvēta infrastruktūra, Sabiedrības pakalpojumu tirgus ir ierobežots noteiktā ģeogrāfiskā teritorijā, kurā ir nodrošināta infrastruktūra.

Savukārt, attiecībā uz siltumenerģijas ražošanu, pašvaldībai un Sabiedrībai, pilsētās, organizējot publisku iepirkumu procedūras, ir izdevies piesaistīt privātos komersantus, lai noslēgtu apsaimniekošanas līgumus un nodrošinātu šo pakalpojumu gan fiziskām, gan juridiskām personām.

Ievērojot to, ka Brocēnu pilsētai siltumu ražošanu jau vairāk kā 15 gadus nodrošina SIA “Brocēnu Enerģija”, kura īpašumā ir nepieciešamās apkures iekārtas un resursi, pašvaldība 2023.gadā ar minēto uzņēmēju ir noslēgusi Sabiedriskā pakalpojuma līgumu ne tikai par siltumenerģijas ražošanu, bet arī par siltumenerģijas pārvadi un sadali Brocēnu pilsētā. Lai nodrošinātu uzticētā pakalpojuma izpildi, Sabiedrība ir nodevusi SIA “Brocēnu enerģija” pakalpojuma nodrošināšanai nepieciešamās siltumtrases.

Savukārt, Saldus pilsētā SIA “Sātiņi LM” un SIA “Seces koks” ir Sabiedrības apakšuzņēmēji, kas nodrošina siltuma ražošanu.

Tādējādi, pilnu siltumenerģijas ražošanas, pārvades un sadales funkciju Sabiedrība nodrošina tikai Ezeres, Pampāļu un Lutriņu pagastos, kur ir pieejama attiecīgā infrastruktūra.

Vienlaicīgi, Sabiedrībai ir noslēgti līgumi ar pašvaldību par 16 atsevišķu objektu siltumapgādi – piemēram, Pampāļu pagasta pārvaldes ēka, Nīgrandes pagasta Kultūras un izglītības centrs un citi, pārsvarā izglītības iestāžu, objekti, kas nav sasaistīti ar vienotu siltumapgādes tīklu un to siltumenerģijas produkcijas piegādes tarifu apstiprina Saldus novada pašvaldība.

Siltumapgāde ir stratēģiski svarīga nozare, jo nodrošina sabiedrisko pakalpojumu un šajā nozarē infrastruktūras attīstībai ir nepieciešami lieli kapitālieguldījumi ar ilgu atmaksāšanās laiku, kā arī siltumapgāde ir nozare ar augstu kvalitātes standartu un augstām vides prasībām, jo patērētāji ir iedzīvotāji un standarta pazemināšana nav pieļaujama.

Saskaņā ar Enerģētikas likuma 51.panta pirmo daļu Saldus novada pašvaldība, veicot likumā noteikto pastāvīgo funkciju, organizē siltumapgādi savā administratīvajā teritorijā, kā arī veicina energoefektivitāti un konkurenci siltumapgādes un kurināmā tirgū.

Sabiedrības darbība siltumapgādes jomā uzskatāma par atbilstošu 88.panta panta pirmās daļas 3. punktā paredzētajiem nosacījumiem.

* 1. ***Ūdenssaimniecība (centralizētā ūdensapgāde un kanalizācija)***

Sabiedrība ir reģistrēta SPRK Sabiedrisko ūdenssaimniecības pakalpojumu sniedzēju reģistrā (reģistrācijas Nr.U10111). Sabiedrība sniedz centralizētos ūdenssaimniecības pakalpojumus saskaņā ar noslēgtajiem līgumiem visa Saldus novada administratīvajā teritorijā, kur vien ir izbūvēta attiecīga infrastruktūra.

Ūdenssaimniecības pakalpojumu nodrošināšanai Sabiedrība izmanto inženiertehnisko infrastruktūru, kura ir iekļauta Sabiedrības bilancē. Tomēr liela daļa no ūdenssaimniecības pakalpojumu sniegšanai nepieciešamās infrastruktūras ir Pašvaldības bilancē, kas infrastruktūru ir nodevusi Sabiedrības turējumā, pamatojoties uz noslēgtajiem līgumiem un Saldus novada domes lēmumiem. Sabiedrība ir vienīgais komersants, kurš reģistrējis savu darbību SPRK Ūdenssaimniecības pakalpojumu reģistrā Saldus novadā.

Ūdenssaimniecības centralizēto pakalpojumu tirgus ir ierobežots attiecībā uz pakalpojumu sniegšanas iespējām, jo, lai sniegtu centralizētus ūdensapgādes un kanalizācijas, pakalpojumu sniedzējam ir nepieciešama izbūvēta infrastruktūra no pakalpojuma sniegšanas vietas līdz pakalpojuma saņēmējam.

Centralizēto ūdenssaimniecības pakalpojumu tirgū ir konstatējamas tirgus nepilnības, jo Saldus novada administratīvajā teritorijā pastāv pieprasījums pēc šiem pakalpojumiem un Sabiedrība darbojas dabiskā monopola apstākļos, izņemot Lutriņu pagastu, kur ūdenssaimniecības infrastruktūras īpašnieks ir SIA “Lutriņi” un, kas nodrošina šo pakalpojumu iedzīvotājiem, uzņēmējiem un arī pašvaldības iestādēm.

Sabiedrības darbība ūdenssaimniecības jomā atbilst VPIL 88.panta pirmās daļas 1. un 2.punktā paredzētajiem nosacījumiem.

* 1. ***Notekūdeņu savākšana un attīrīšana***

Normatīvo aktu prasības apkārtējās vides aizsardzības sfērā ir orientētas arī notekūdeņu attīrīšanas kvalitātei. Notekūdeņu kompleksā attīrīšana tiek veikta, ņemot vērā Eiropā spēkā esošās notekūdeņu attīrīšanas kvalitātes ekoloģiskās prasības.

Mūsdienīgas iekārtas ļauj vadīt tehnoloģiskos procesus  automātiskā režīmā un nodrošina gan mehānisko, gan bioloģisko notekūdeņu attīrīšanu un nosēdumu apstrādi.

Notekūdeņu savākšanas sistēmas daļa ir arī lietus ūdeņu savākšanas sistēmas. Daļā Saldus un Brocēnu pilsētas un Saldus novada ciematos pastāv šķirtsistēmas lietus kanalizācija, kas izbūvētas virsūdeņu novadīšanai no apbūvētām teritorijām un tās, galvenokārt, ir pašvaldības īpašumā. Pēc Saldus novada pašvaldības pasūtījuma, Sabiedrība veic darbus, kas saistīti ar šo sistēmu uzturēšanu.

Šo sistēmu laba funkcionēšana ir viens no nosacījumiem, lai samazinātu lietus ūdeņu nonākšanu saimnieciskajā kanalizācijā, kas var negatīvi ietekmēt notekūdeņu attīrīšanas iekāru darbu, jo minēto sistēmu pilnvērtīga funkcionēšana ir svarīga plūdu mazināšanai, izteikti Saldus pilsētā.

Tā kā pakalpojums prasa gan speciālas iemaņas, gan tehnisko nodrošinājumu, kā arī tas ir stratēģiski svarīgs pašvaldības administratīvās teritorijas attīstībai un drošībai, šobrīd nav vērtēta šī pakalpojuma nodošana privātajiem komersantiem.

* 1. ***Ēku uzturēšanas un ekspluatācijas darbības***

Sabiedrība pārvalda un iznomā tās īpašumā esošās nedzīvojamās ēkas, būves vai atsevišķas telpas tajās.

Piemēram, katlu māju vai siltumtīklu noma privātajiem uzņēmējiem, kas ir uzņēmušies nodrošināt siltumapgādes pakalpojumus Saldus un Brocēnu pilsētā. Jumtu daļas nomas mobilo sakaru pakalpojumu nodrošinātājiem nepieciešamā aprīkojuma izvietošanai.

Ievērojot to, ka Sabiedrība, pēc apvienošanās, pārplāno savu organizatorisko struktūru, tiek ieviesti nepieciešamo darbību mūsdienīgāki risinājumi, kā arī daudzas funkcijas ir nodotas privātajiem uzņēmējiem, pakāpeniski tiek vērtēta īpašumu nepieciešamība Sabiedrības turpmākajā darbībā un nepieciešamie ieguldījumi, vairs pamatdarbībā nevajadzīgo, īpašumu uzturēšanai. Tādējādi, pakāpeniski noris atsevišķu Sabiedrības īpašumu atsavināšanas process, kā rezultātā ir paredzams ieņēmumu īpatsvara samazinājums no šī darbības veida turpmākajos gados, vienlaicīgi samazinot Sabiedrības izmaksas nekustamā īpašuma uzturēšanai.

Kā viens no ēku pārvaldīšanas veidiem ir jāmin Sabiedrības pārvaldītais Saldus tirgus. Sabiedrība ir vienīgais oficiāli reģistrētais Saldus novada tirgus, kura darbība ir koncentrēta uz infrastruktūras un pakalpojumu nodrošināšanu mājražotājiem un mazajiem komersantiem.

Saldus pilsētas administratīvajā teritorijā un tuvējā apkārtnē Saldus tirgum nav alternatīvas tirdzniecības vietas, kur vienuviet iespējams pastāvīgi tik plašā apmērā nodrošināt vietējās produkcijas tirdzniecību tieši no produkcijas audzētājiem un amatniekiem.

Tirdzniecības vietas ir pieejamas ikvienam tirgotājam, saskaņā ar apstiprināto cenrādi, bez papildus nosacījumiem par tirgotāja juridisko statusu, apgrozījumu vai citiem nosacījumiem. Izņēmums, ir prasība reģistrēt darbību Valsts ieņēmumu dienestā un saņemt nepieciešamās atļaujas/licences, lai veiktu noteiktu produktu tirdzniecību (gaļas vai piena produkti, alkoholiskie dzērieni, pirotehnika un tml.), ja tas ir attiecināms uz konkrēto preces veidu.

* 1. ***Nekustamā īpašuma pārvaldīšana par atlīdzību vai uz līguma pamata***

Saskaņā ar likumu „*Par valsts un pašvaldību dzīvojamo māju privatizāciju*” 50.panta septīto daļu, pašvaldības pienākums ir pārvaldīt dzīvojamo māju līdz tās pārvaldīšanas tiesību nodošanai dzīvokļu īpašnieku sabiedrībai vai ar dzīvokļu īpašnieku savstarpēju līgumu pilnvarotai personai. Lai nodrošinātu augstāk minētā normatīva akta izpildi, Saldus novada pašvaldība ir noslēgusi Pilnvarojuma līgumus ar Sabiedrību par dzīvojamo māju pārvaldīšanu un apsaimniekošanu. Saskaņā ar šiem līgumiem Sabiedrība veic dzīvokļu īpašnieku nepārņemto daudzdzīvokļu dzīvojamo māju pārvaldīšanu un apsaimniekošanu gan Saldus pilsētā, gan Saldus novada pagastos. Vēsturiski, Sabiedrība apkalpoja 140 dzīvojamās, bet šobrīd Sabiedrība, šo pilnvarojumu līgumu ietvaros, apsaimnieko 36 dzīvojamās mājas (no tām 31 māja vēl nav pārņēmusi pārvaldīšanas tiesības) (Tabula Nr.2).

Šobrīd Sabiedrība organizē dzīvojamo māju, kuras, normatīvo aktu kārtībā, nav pārņēmušas pārvaldīšanas tiesības tehniskos apsekojumus. Pēc tehnisko apsekojumu veikšanas Sabiedrība izstrādās plānu dzīvojamo māju īpašnieku kopsapulču organizēšanai, kurās tiks aktualizētas dzīvojamo māju apsaimniekošanas izmaksas, kā arī tiks skatīti jautājumi par dzīvokļu īpašnieku pārvaldīšanas tiesību pārņemšanu un turpmāko māju pārvaldīšanu. Pēc šo īpašnieku sapulču organizēšanas, tiks aktualizēts jautājums par iespējamu publisku iepirkumu organizēšanu par īpašumu pārvaldīšanu tām mājām, kas nespēs pieņemt lēmumu par pārvaldīšanas tiesību pārņemšanu un pārvaldīšanas līguma slēgšanu.

Novadā reģistrētas 1445 divu un vairāku dzīvokļu ēkas (Sabiedrība apsaimnieko kopumā 162 ēkas), no tām 455 Saldus pilsētā un 112 Brocēnu pilsētā. Attiecīgi, pagastos ir 878 divu un vairāku dzīvokļu nami (Tabula Nr.2).

Tabula Nr.2

|  |  |  |  |
| --- | --- | --- | --- |
|  | 01.07.2022. | 01.07.2023. | 01.06.2024. |
| Apsaimniekotie nami izpildot pašvaldības pilnvarojumu saskaņā ar likumu „Par valsts un pašvaldību dzīvojamo māju privatizāciju” | 36 | 34 | 31 |
| Apsaimniekotie nami uz līguma pamata pilsētās (Saldus un Brocēni) | 121 | 121 | 117 |
| Apsaimniekotie nami uz līguma pamata pagastos | 14 | 14 | 14 |

Komercdarbība namu pārvaldīšanas un apsaimniekošanas jomā novadā notiek brīvā tirgus apstākļos, no pašvaldības puses nav veidoti ierobežojumi komersantu darbībai novada pagastu centros un lauku teritorijās - dzīvokļu īpašnieku daudzdzīvokļu namu iedzīvotāji var brīvi izvēlēties, kuru no namu pārvaldīšanas un apsaimniekošanas jomā darbojošos uzņēmumu pilnvarot veikt nama apsaimniekošanu.

Saldus novadā lielākie privātie pakalpojuma nodrošinātāji ir – SIA “Kurzemes nami” un SIA “AL Nami”.

Novadā reģistrēti vairāki citi komersanti, kas norādījuši nekustamo īpašumu pārvaldīšanu par savu uzņēmuma darbības veidu, tomēr lielākais vairums ir saistīts ar savā īpašumā esošu ēku un būvju pārvaldīšanu un nomu, nepiedāvājot šādu pakalpojumu citām daudzdzīvokļu mājām.

Sabiedrība, atsevišķu pakalpojumu sniegšanu, ir nodevusi privātajiem tirgus dalībniekiem - piemēram, kāpņu telpu uzkopšana, avārijas dienesta pakalpojumi, skursteņslauķa pakalpojumi un apsaimniekojamo ēku teritoriju uzkopšanas pakalpojumu nodrošināšana. Sabiedrība nodrošina iepirkto pakalpojumu kontroles un uzraudzības funkcijas.

Sabiedrības darbību nekustamo īpašumu pārvaldīšanas pakalpojumu jomā var uzskatīt par tādu, kas novērš daļēju tirgus nepilnību VPIL 88.panta pirmās daļas 1.punkta izpratnē, piemēram, attiecībā uz pārvaldīšanas pakalpojumu sniegšanu dzīvojamām mājām, kur dzīvokļu īpašnieki nevēlās iesaistīties sava īpašumu pārvaldīšanā.

1. **Sabiedrības sniegtie papildpakalpojumi**

Sabiedrības sniegtie maksas pakalpojumi ir izveidoti ar mērķi maksimāli izmantot tās īpašumā esošos resursus un novērst tirgus nepilnības situācijās, kad tirgū vēl nav iesaistījies privātais komersants mazā pieprasījuma dēļ.

* 1. ***Decentralizēto kanalizācijas sistēmu reģistrs***

Saskaņā ar Saldus novada domes 2022.gada 24.februāra saistošajiem noteikumiem Nr.11 “Par decentralizēto kanalizācijas pakalpojumu sniegšanas un uzskaites kārtību Saldus novadā” Sabiedrība izveido un uztur Decentralizēto kanalizācijas sistēmu reģistru, nodrošinot šo sistēmu ekspluatācijas un uzturēšanas prasību ievērošanas pārbaudi un uzraudzību. Sabiedrība nodrošina sistēmu īpašniekus ar informāciju par sistēmās uzkrāto notekūdeņu un nosēdumu izvešanas kārtību, decentralizēto kanalizācijas pakalpojumu saņemšanu apliecinošu dokumentāciju uzglabāšanu utt.

Savukārt Asenizatoru reģistru izveido un uztur Pašvaldība, nodrošinot reģistra publisku pieejamību Pašvaldības tīmekļa vietnē [www.saldus.lv](http://www.saldus.lv).

Nodrošinot šo pakalpojumu Sabiedrībai ir izveidojusies sadarbība ar pašvaldību, izmantojot vienu ģeotelpiskās informācijas sistēmu šī pakalpojuma sniegšanā, kā arī jāmin sadarbība ar Saldus novada pašvaldības policiju.

* 1. ***Decentralizēto kanalizācijas sistēmu apkalpošana un asenizācijas pakalpojumi***

Neskatoties uz to, ka novadā ir reģistrēti arī divi privātie uzņēmēji, kas darbojas asenizācijas jomā, Sabiedrība pagaidām saglabā šo pakalpojumu. Privātie uzņēmēji darbojas ar maza apjoma pasūtījumiem privātpersonām, jo pakalpojuma nodrošināšanai iegādātie transportlīdzekļi ir ar mazu tilpumu, kas ir neizdevīgs pasūtītājiem ar decentralizēto kanalizācijas sistēmu. Precīzāk, ir iespējams nodrošināt pakalpojumu arī decentralizētajām kanalizācijas sistēmām, bet tas paredzētu vairākkārtēju braucienu skaitu starp pasūtītāju un attīrīšanas iekārtām, kas būtiski sadārdzina šāda pakalpojuma izmaksas pasūtītājam.

Tomēr, nepieciešams uzsvērt, ka asenizācijas vai citus transporta pakalpojumus Sabiedrība sniedz, tikai gadījumā, ja transportlīdzeklis vai tehnikas vienība konkrētajā brīdī ir pieejama un nav noslogota Sabiedrības pamatpakalpojumu nodrošināšanā.

Sabiedrība, novēršot tirgus nepilnību, turpina piedāvāt šo pakalpojumu, bet tikai ar lielā izmēra specializētajiem transportlīdzekļiem.

* 1. ***Pārvietojamo tualešu noma, izvešana***

Novēršot tirgus nepilnību, savulaik tika iegādātas pārvietojamās tualetes. Tā kā kabīnes vēl nav nolietojušās, Sabiedrība turpina piedāvāt šo pakalpojumu, bet neveic papildus ieguldījumus remontos vai jaunu kabīņu iegādei. Pakalpojums tiek nodrošināts ar mērķi lietderīgi izmantot savulaik veiktos ieguldījumus. Saldus novada pašvaldība ir organizējusi publisku iepirkumu uz šo pakalpojumu, kur turpmāk pašvaldībai šo pakalpojumu nodrošinās privāts komersants.

* 1. ***Transportlīdzekļu un tehnikas pakalpojumi***

Sabiedrības papildus pakalpojumi ir cieši saistīti ar pamatdarbības pakalpojumu sniegšanu, piemēram, traktortehnikas vai specializētās tehnikas pakalpojumi. Kā redzams kopsavilkumā par daļas īpatsvaru kopējā Sabiedrības apgrozījumā (Tabula Nr.1), to kopējais apjoms nesasniedz 1% no Sabiedrības kopējā apgrozījuma.

Pakalpojumiem nav regulāra rakstura un minētais saistīts ar piedāvājuma trūkumu reģionā un sezonalitāti.

Līdzīga situācija ar specializēto tehniku, kas nav bieži pieprasīti un to piedāvājums reģionā ir samērā mazs un neregulārs. Vienlaicīgi, šādu transportlīdzekļu noma ārpus reģiona būs ekonomiski neizdevīga, jo būs saistīta ar lieliem izdevumiem, lai šādu transportlīdzekli pārvietotu lielos attālumos. Attiecīgi, ik pa brīdim veidojas situācijas, kad pieprasījums pārsniedz piedāvājumu.

* 1. ***Speciālistu nodrošinājums***

Ievērojot Sabiedrības pamatdarbības veidus, atsevišķos gadījumos, tiek sniegti atsevišķu speciālistu pakalpojumi. Piemēram, santehniķa vai inženiera konsultācijas vai arī citi pakalpojumi, kā piemēram, ūdensskaitītāju uzstādīšana vai nomaiņa.

Nepieciešams uzsvērt, ka Sabiedrībā, plānojot cilvēkresursus, tiek plānota katra nepieciešamā speciālista darba slodze pamatpakalpojumu nodrošināšanai. Sabiedrībā netiek plānotas papildus darba vietas, darba slodzes speciālistiem vai papildus finansējums materiāliem un instrumentiem, lai nodrošinātu maksas pakalpojumus. Minēto pakalpojumu īpatsvars ir nenozīmīgs un tiem visbiežāk ir gadījuma raksturs.

Kaut arī šādi pakalpojumi tiek sniegti brīvā tirgus apstākļos, atsevišķās novada teritorijās tie var būt nepieejami vai nu tādēļ, ka šajās teritorijās nav privāto komersantu šādu pakalpojumu piedāvājumam vai arī piedāvājums ir nepieejams. Tādos gadījumos var konstatēt tirgus nepilnības un Sabiedrība nodrošina šo nepilnību novēršanu, lai nodrošinātu avārijas situāciju likvidāciju vai ūdens/siltumapgādes pieejamību fiziskā vai juridiskā personām.

Minētie papildpakalpojumi netiek aktīvi piedāvāti tirgū. Šādus pakalpojumus sniedz, izmantojot pamatdarbībai nepieciešamos resursus, un tikai gadījumā, ja nepieciešamie speciālisti konkrētajā brīdī ir pieejami un nav noslogoti pamatpakalpojuma nodrošināšanā. Attiecīgi, ja arī varētu uzskatīt, ka Sabiedrība var konkurēt ar uzņēmējiem ar pakalpojuma cenu, tad Sabiedrība nevar konkurēt ar pakalpojumu regularitāti un pieejamību pasūtītājam vēlamā laikā un termiņā.

***2.6.*** ***Citi pakalpojumi***

Sabiedrība piedalās arī pašvaldības izsludinātajos publiskā iepirkuma konkursos. Tā ir iegūti līgumi par ceļu un ielu ikdienas uzturēšanas darbiem ziemas sezonā Brocēnu pilsētā (līgums bija spēkā līdz 2024.gada 15.aprīlim) un zaļās zonas uzturēšanu Brocēnu pilsētā (līgums spēkā līdz 2024.gada 1.decembrim). Jāmin, ka Sabiedrība detalizēti nošķir nepieciešamos resursus pamatpakalpojumu nodrošināšanai un papildus pakalpojumu nodrošināšanai nepieciešamos resursus. Piedaloties publiskajos iepirkumos Sabiedrība ir brīvā konkurencē ar privātajiem uzņēmējiem un ne katrā konkursā iegūst līguma slēgšanas tiesības.

1. **Sabiedrības ekonomiskais izvērtējums**

Galvenie Sabiedrības darbības rādītāji:

Tabula Nr.3

|  |  |  |  |
| --- | --- | --- | --- |
| **Galvenie finanšu rādītāji (tūkst.,EUR)** | | | |
|  | **2024.gada 1.ceturksnis** | **2023.gads** | **2022.gada 2.pusgads** |
| Apgrozījums | 2 140 431 | 7 269 737 | 2 968 702 |
| Peļņa/zaudējumi | - 41 049 | - 319 100 | - 690 231 |
| Aktīvi | 20 259 160 | 20 787 461 | 19 606 852 |
| Pamatkapitāls | 12 311 200 | 12 311 200 | 10 503 561 |
| Pašu kapitāls | 11 075 809 | 11 116 858 | 9 628 319 |
| Investīcijas | 16 408 | 148 887 | 809 261 |
| Samaksātās dividendes pašvaldības budžetā | 0 | 0 | 0 |
| Iemaksas valsts un pašvaldības budžetā | 313 033 | 409 337 | 505 177 |
| Saņemtie ziedojumi | 0 | 0 | 0 |
| Veiktie ziedojumi | 0 | 0 | 0 |
| Pašvaldības saņemtās dotācijas | 0 | 0 | 0 |
| **Galvenie finanšu rādītāji, % un koeficienti** | | | |
| Rentabilitāte (peļņa/apgrozījumu) | -1,92% | -4,4% | -23,25% |
| RAO (peļņa/aktīviem) | -0,20% | -0,02% | -3,52% |
| ROE (peļņa/pašu kapitālu) | -0,37% | -2,87% | 7,17% |
| Kopējā likviditāte (apgrozāmie līdzekļi/īstermiņa kreditoriem) | 0,61 | 0,62 | 0,64 |

Sabiedrības zaudējumi pamatojami ar to, ka apvienojot kapitālsabiedrības, sakrita ar karadarbības sākumu Ukrainā, kas drastiski ietekmēja siltumapgādes nodrošināšanai nepieciešamo resursu cenu kāpumu. Ievērojot siltumapgādes īpatsvaru kopējā Sabiedrības apgrozījumā (Tabula Nr.1), apstiprinātā tarifa neatbilstība faktiskajām pakalpojuma izmaksām, ar peļņu no citiem vai papildus sniegtajiem pakalpojumiem, nebija iespējams segt visus zaudējumus.

Šobrīd situācija ir normalizējusies un kapitālsabiedrība turpina darbu pie apstiprināto tarifu pārskatīšanas, lai panāktu to, ka tiktu segti ar pakalpojumu saistītie izdevumi.

Savukārt, Sabiedrības likviditāti, būtiski ietekmē saistību īpatsvars, kas ir Eiropas fondu, valsts un fizisko personu finansējums uzsākto ūdenssaimniecības projektu īstenošanai novadā, kas norāda uz kapitālsabiedrības izaicinājumu nodrošināt stabilu finanšu plūsmu un atbildību īstenojot iesāktos projektus savlaicīgi un kvalitatīvi.

Aplūkotajā laika periodā Sabiedrības aktīvu vērtība ir palielinājusies, bet investīcijas tiek finansētas no pašu kapitāla.

Kopš 2022.gada 1.jūlija pašvaldība ir ieguldījusi Sabiedrības pamatkapitālā mantisko ieguldījumu 1 807 639,00 EUR, kas sastāv no ūdensvada un saimnieciskās kanalizācijas infrastruktūras, un sniegusi galvojumus 328 370,00 EUR apmērā, aizņēmumam, lai nomainītu centralizētās apkures iekārtas Pampāļu un Ezeres pagastos.

Nav pamata uzskatīt, ka no ienākumiem par pakalpojumiem, kuru tarifu nosaka SPRK, tiktu finansēti maksas pakalpojumi.

1. **Sabiedrības turpmākās darbības risku izvērtējums**

Likumdošanas riski, kas attiecas uz spēkā esošo normatīvo aktu prasību ievērošanu, t.sk. vides un drošības prasību ievērošanu, un normatīvo aktu izmaiņu ievērošanu. Risku mazināšanai Sabiedrība seko normatīvo aktu grozījumiem un likumprojektiem, lai savlaicīgi veiktu nepieciešamās darbības un mazinātu izmaiņu ietekmi.

Finanšu riski, kas saistīti ar neplānotiem finanšu izdevumiem piemēram, kavēšanās ES fondu līdzfinansējuma saņemšanā un papildus finansējuma pieejamības trūkums, lai nodrošinātu dažādu projektu realizēšanu, energoresursu cenu izmaiņas. Lai mazinātu šī riska ietekmi, Sabiedrība detalizēti plāno katras investīciju projekta naudas plūsmu un, ikdienas darbā, pastiprināti pievērš vērību pakalpojumu faktisko izmaksu atbilstībai noteiktajai cenai par pakalpojumu.

Sabiedrības pārvaldībā šobrīd nav konstatējams būtisks risks, kas varētu ietekmēt kapitālsabiedrības finanšu stabilitāti. Sabiedrības darbība tiek virzīta uz spēju efektīvi pielāgoties ārējo apstākļu radītajām izmaiņām, saglabājot darbības nepārtrauktību, ilgtspēju un attīstību.

Plānojot turpmāko Sabiedrības darbību, ir nepieciešams saglabāt kopējo ieņēmumu apjomu, sabalansējot ieņēmumus un izdevumus.

Stratēģiskie riski, kas saistīti ar stratēģisko darbību, lomu un attīstību noteicošo lēmumu pieņemšanu, kā arī attīstību ietekmējošiem pamatelementiem. Tādēļ Sabiedrība aktīvi iesaistās nozaru pārstāvošo uzņēmēju biedrību darbā, lai saņemtu jaunāko informāciju par tendencēm katrā no nozarēm un gūtu iespēju analizēt situāciju, izmantot jaunāko tehnoloģiju iespējas un optimālākos risinājumus.

Reputācijas riski, kas saistīti ar negatīva viedokļa izveidošanos par kapitālsabiedrības attīstību un paredzētajām aktivitātēm, kā arī spēja piesaistīt jaunus klientus. Šo risku mazināšanai tiek veikta regulāra sabiedrības informēšana.

Klimata izmaiņu riski, kuru rezultātā (sausuma periodi), kas jau vērojamas pēdējos gados, var no vienas puses pieaugt pieprasījums pēc dzeramā ūdens, bet no otras puses samazināties pieejamie ūdens resursi.

Dabas katastrofu un fiziskie riski, kuru rezultātā Sabiedrības īpašums un iekārtas tiek bojātas, zaudētas vai nav turpmāk izmantojamas bez būtiskiem ieguldījumiem, to atjaunošanai. Šo risku seku ierobežošanai Sabiedrība apdrošina īpašumus un iekārtas.

Iedzīvotāju skaita samazināšanas, īpaši pagastu ciematos, kas ietekmētu sniedzamo pakalpojumu apjomu un būtiski ietekmētu pakalpojuma cenu. Sabiedrība plāno veikt esošo ūdenssaimniecības sistēmu apvienošanu, siltumapgādes automatizāciju un zudumu minimizēšanu, lai nodrošinātu to ekonomisku dzīvotspēju.

Straujas energoresursu cenu izmaiņas, kuru rezultātā pakalpojuma cena patērētājiem pārsniedz to maksātspēju. Energoresursu cenu ietekmes mazināšanai Sabiedrība ieviesusi energopārvaldības sistēmu atbilstoši standartam ISO 50001, to sertificējusi un turpinās to uzturēt. Turpmākas energoresursu neatkarības veicināšanai, objektos, kur tas iespējams, plānots uzstādīt lokālas elektroenerģijas ģenerēšanas iekārtas.

**Secinājumi:**

* Sabiedrības veicamā komercdarbība atbilst Valsts pārvaldes iekārtas likuma 88.panta pirmajā daļā noteiktajiem mērķiem, jo kapitālsabiedrība spēj nodrošināt novada iedzīvotājiem ūdensapgādes, kanalizācijas un siltumapgādes pakalpojumus, kā arī īstenot projektus nepieciešamo inženiertīklu un sistēmu uzlabošanai. Pašvaldībai ir lietderīgi saglabāt līdzdalību Sabiedrības pamatkapitālā.
* Sabiedrības veicamā komercdarbība nekustamo īpašumu pārvaldības jomā vērtējama kā atbilstoša Valsts pārvaldes iekārtas likuma 88.panta normām, jo ir vērojama pozitīva tendence pieaugt privāto komersantu īpatsvaram reģionā.
* Lai gan Sabiedrība ir kapitālsabiedrība un atbilstoši Komerclikumam svarīgi ir gūt peļņu, tomēr Sabiedrība pilda pašvaldības funkcijas, kuru mērķis nav peļņas gūšana, bet vitālu pakalpojumu pieejamības nodrošināšana gan privātajam, gan juridiskajam sektoram.
* Pašvaldības lēmums saglabāt līdzdalību Sabiedrībā nelikvidē stimulu privātās uzņēmējdarbības attīstībai reģionā, jau šobrīd, Sabiedrības darbībā un pakalpojumu nodrošināšanā, tiek iesaistīti privātie uzņēmēji.
* Sabiedrība nekonkurē ar pakalpojuma cenu, jo pamatpakalpojuma cenu apstiprina Sabiedrisko pakalpojumu regulators. Savukārt papildus sniedzamo pakalpojumu apjoms nav būtisks un tiek izmantots kā iespēja maksimāli izmantot Sabiedrībai pieejamos resursus, neplānojot papildus investīcijas papildus pakalpojumu attīstībai un tirgus daļas paplašināšanai.

|  |  |  |
| --- | --- | --- |
| Domes priekšsēdētājs | *ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU* | M.Zusts |

*Sagatavoja:*

S.Kalniņa, Iekšējā audita un kontroles nodaļas vadītāja